b"\n_START_ARTICLE_\nRienz\n_START_PARAGRAPH_\nRienz (italiensk Rienza) er en flod i den norditalienske provins Sydtyrol. Dens kilde ligger omkring 2.180\xc2\xa0moh. nedenfor bjerggruppen Drei Zinnen (2.998\xc2\xa0moh.) i Dolomitterne. Derfra l\xc3\xb8ber den f\xc3\xb8rst nordover gennem H\xc3\xb6hlensteintal og n\xc3\xa5r Pustertal ved Toblach. Her forts\xc3\xa6tter Rienz vestover gennem Pustertal og passerer bl.a. byen Bruneck. Rienz forlader Pustertal gennem slugten M\xc3\xbchlbacher Klause og munder i Brixen ud i floden Eisack. Med en l\xc3\xa6ngde p\xc3\xa5 81\xc2\xa0km og et afvandingsomr\xc3\xa5de p\xc3\xa5 2.143\xc2\xa0km\xc2\xb2 er Rienz Eisacks st\xc3\xb8rste biflod. Rienz' st\xc3\xb8rste bifloder er p\xc3\xa5 sin side Ahr, som kommer fra Tauferer Ahrntal, og La gran Ega fra Val Badia."